Source: https://tasz.hu/cikkek/ot-civil-szervezet-levele-az-europa-tanacs-velencei-bizottsaganak-az-alkotmanybirosag-jogkoret-erinto-alkotmanymodositasrol
Timestamp: 2020-04-08 20:58:43
Document Index: 30556253

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ']

Öt civil szervezet levele az Európa Tanács Velencei Bizottságának az Alkotmánybíróság jogkörét érintő alkotmánymódosításról | TASZ TASZ | Öt civil szervezet levele az Európa Tanács Velencei…
Az Európa Tanács Velencei Bizottságának Főtitkárának, Thorbjørn Jagland-nak címzett levél szövege:
Levelünkkel szeretnénk hangot adni aggályainknak a magyar Alkotmánybíróság jogkörének küszöbön álló szűkítésével kapcsolatban.
2010. október 26-án az Alkotmánybíróság megsemmisített egy, a közelmúltban elfogadott törvényt, mely visszamenőleges hatállyal adóztatná a közszférában dolgozók végkielégítéseit. Az Alkotmánybíróság döntésére válaszul a nagyobbik kormányzó párt frakcióvezetője alkotmánymódosítást terjesztett be az Országgyűléshez. A kormányzó pártok rendelkeznek a törvényjavaslat elfogadásához szükséges kétharmados többséggel, sőt, a 2010-es tavaszi választások utáni hatalomra kerülésük óta eltelt időszakban hétszer módosították az Alkotmányt. A most tervezett módosítás értelmében az Alkotmánybíróság a jövőben nem vizsgálhatná a költségvetést, a költségvetés végrehajtását, a központi adónemeket, illetékeket és járulékokat, a vámokat, valamint a helyi adók központi feltételeiről szóló törvények tartalmát.
Előterjesztése indoklásában a frakcióvezető kijelentette, hogy “az Alkotmánybíróság széleskörű jogosítványokat gyakorol a normakontroll terén, ami a rendszerváltás első időszakában indokolt volt. A jogállam megszilárdulásával az alkotmánybíráskodás ilyen széles jogköre mára indokolatlanná vált”.
Magyarország ezen a héten ünnepli az Európa Tanácsba való felvételének huszadik évfordulóját. A tagsággal a Magyar Köztársaság vállalta, hogy „elismeri a jog uralmának az elvét és azt az elvet, hogy a joghatósága alá tartozó minden személy részesül az emberi jogokban és az alapvető szabadságokban”. Magyarországon az Alkotmánybíróság volt húsz éven keresztül a jogállamiság legfőbb garanciája és az a közintézmény, amely folyamatosan élvezte az állampolgárok legnagyobb fokú bizalmát.
Az Európa Tanács Velencei Bizottságának egyik fő feladata az alkotmányosság terjesztése és védelme. A Velencei Bizottság elsődleges feladata, hogy jogi tanácsot adjon egyes országoknak az intézmények demokratikus működéséhez szükséges törvényekkel kapcsolatban. Tudjuk, hogy magánszemélyek vagy civil szervezetek nem fordulhatnak közvetlenül a Velencei Bizottsághoz, hogy véleményét kérjék, ugyanakkor fontosnak tartottuk, hogy felhívjuk figyelmüket a fenti ügyre. Az Ön tisztjét tartjuk a legmegfelelőbb fórumnak, arra, hogy a Velencei Bizottság véleményét kikérje. Úgy véljük a Velencei Bizottság állásfoglalása kulcsfontosságú lehet az Alkotmánybíróság, illetve szélesebb értelemben az alkotmányosság és a jogállam védelme szempontjából Magyarországon.
Alexa Noémi, ügyvezető igazgató s.k.